Informatīvais ziņojums par Satiksmes ministrijas sagatavoto nacionālo pozīciju „ Priekšlikums Eiropas Parlamenta un Padomes Regulai, ar ko groza Regulu (EK) Nr. 1073/2009 par kopīgiem noteikumiem attiecībā uz piekļuvi starptautiskajam autobusu pārvadājumu tirgum”.

Satiksmes ministrija ir sagatavojusi nacionālās pozīcijas projektu „Priekšlikums Eiropas Parlamenta un Padomes Regulai, ar ko groza Regulu (EK) Nr. 1073/2009 par kopīgiem noteikumiem attiecībā uz piekļuvi starptautiskajam autobusu pārvadājumu tirgum”.

Pozīcijas projekts skar vairāku valsts pārvaldes iestāžu kompetenci un būtiskas Latvijas Republikas intereses, tādēļ atbilstoši Ministru kabineta 2009.gada 6.februāra noteikumu Nr.96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā.

 Nacionālās pozīcijas projekts, atbilstoši Ministru kabineta 2009.gada 6.februāra instrukcijas Nr.4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai ir elektroniski saskaņots ar Ārlietu ministriju, Finanšu ministriju un Vides aizsardzības un reģionālās attīstības ministriju.

 Šis ir viens no priekšlikumiem no t.s. Mobilitātes II pakotnes un tas ir vērsts uz iedzīvotāju mobilitātes uzlabošanu lielākos attālumos un ilgtspējīga transporta veidu izmantojuma palielināšanu. Pašlaik spēkā esošās regulas darbības jomā ietilpst tie pasažieru iekšzemes komercpārvadājumi, ko pagaidu kārtā veic ārvalstu pārvadātājs, bet ir ierosināts grozīt šo noteikumu, lai regulas darbības jomā iekļautu visus regulāros komercpārvadājumus, kurus veic ārvalstu pārvadātājs.

Latvija kopumā piekrīt Priekšlikumā vienam no noteiktajiem mērķiem, proti, palielināt ilgtspējīgu transporta veidu izmantojumu. Tomēr atsevišķus priekšlikuma nosacījumus Latvija nevar atbalstīt un uzskata, ka iekšzemes regulāro pasažieru pārvadājumu regulēšanai nav nepieciešami jauni ES tiesību akti.

ES regulējumu būtu nepieciešams izstrādāt tikai saistībā ar autoostu darbību, ietverot minimālās prasības autoostu pakalpojumiem un iebraukšanas nosacījumiem. Tāpat Latvijai ir ļoti būtiski arī, lai jaunais priekšlikums neuzliktu par pienākumu izveidot jaunu regulatīvo iestādi. Izvērtējot iesniegumus atļauju izsniegšanai starptautiskajiem regulāriem pasažieru pārvadājumiem, nebūtu nosākama atsevišķa procedūra maršrutiem līdz 100 km taisnā līnijā un maršrutiem tādā attālumā, kas taisnā līnijā pārsniedz 100 km.

Diskusijas par priekšlikumiem notiks Padomes Sauszemes transporta darba grupā.

Iesniedzējs:

Satiksmes ministrs U.Augulis

Vizē: valsts sekretārs K. Ozoliņš

10.10.2018. 10:50

333 vārdi

Elīna Šimiņa-Neverovska 67028254

elina.simina@sam.gov.lv